РЕШЕНИЕ ЗА ИЗПЪЛНЕНИЕ НА КОМИСИЯТА
от 6 декември 2013 година
за установяване на формат за нотифицирането на информацията относно приемането и съществените изменения на плановете за управление на отпадъците и програмите за предотвратяване на образуването на отпадъци
(нотифицирано под номер C(2013) 8641)
(текст от значение за ЕИП)
(2013/727/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви (1), и по-специално член 33, параграф 2 от нея,
като има предвид, че:
(1)
По силата на член 28 от Директива 2008/98/ЕО държавите трябва да осигурят техните компетентни органи да установят един или повече планове за управление на отпадъците, които обхващат цялата географска територия на съответната държава членка.
(2)
В допълнение, не по-късно от 12 декември 2013 г. държавите членки трябва да установят програми за предотвратяване на образуването на отпадъци в съответствие с член 29 от Директива 2008/98/ЕО.
(3)
За да се улесни подаването на съответната информация до Комисията относно приемането и съществените ревизии на тези планове и програми, следва да се приеме форматът за нотифициране на такава информация.
(4)
Мерките, предвидени в настоящото решение, са в съответствие със становището на комитета, създаден с член 39 от Директива 2008/98/ЕО,
ПРИЕ НАСТОЯЩОТО РЕШЕНИЕ:
Член 1
Държавите членки използват форматите, определени в приложения I и II към настоящото решение, за да нотифицират на Комисията информацията за приемането и съществените ревизии на плановете за управление на отпадъците и програмите за предотвратяване образуването на отпадъци, посочени в членове 28 и 29 от Директива 2008/98/ЕО.
Член 2
Адресати на настоящото решение са държавите членки.
Съставено в Брюксел на 6 декември 2013 година.